Taddart-iw
Tizi Wezzu: abeddu n teẓrigt 1ut n Tfaska n Twennaḍt d Yedles n Ɛeṛbi (Iflisen)
Tebda, ass n ttlata deg uzebriz n yilemẓiyen n yeɣrem n Ɛeṛbi (deg tɣiwant n Yeflisen, tadayṛa n Tegzirt, Tizi Wezzu), teẓrigt tamezwarut n Tfaska n Twennaḍt d Yedles.
Tiddukla n Jlahem Ecolo-Culture (AJEC) ay tt-yessuddsen s wemyalel d useqqamu n yeɣrem, yernu iswi n tedyant-a d asḥulfu n yiɣermanen ɣef tixxutert n ummesten n twennaḍt, assefrek uṛcid n tursaḍ d weḥraz n yideggen isenzikanen d yimezruyanen deg yeɣrem n Ɛeṛbi, ɣef wakken ay d-tenna tenmazult n uselway n tiddukla-a, Zahia Boughiles, i Tnegga n Yisalan n Ldzayer.
« Nwala dakken la d-yettili waṭas n wetɛeddi ɣef twennaḍt, assefsed, iguda iwernaḍanen ay la d-yettbanen deg yal amkan. Dɣa yebda-d umahil n wesḥulfu d uxebber n wayt yiɣerman akken ad akin i timmaglit n wugur-a d tḍullit n tifin n tifratin d tuɛjilin i tegnit-a », ɣef wakken ay d-twekked.
Dɣa ɣef waya ay ssuddsen yimaslaḍen n tiddukla-a, s wemyalel d useqqamu n yeɣrem, tafaska-a i lmend n twennaḍt d yedles d yiriri n wazal n yideggen imezruyanen n yeɣrem-a d tenḍi tansayant n twilayt n Tizi Wezzu, ɣef wakken ay d-twekked.
Ɣer yidis n tzikknin aydeg ttekkan azal n 10 n yinḍen, imeskaren d yinaẓuren n Tizi Wezzu, ad d-ilin daɣ yisaragen ɣef twennaḍt d tgemmi n temnaḍt-a, d tid ara gent tiddukliwin n twennaḍt d yedles am « Tigzirt Environnement » d « Iguersafen Alma Vert. »
Ad ssuddsen daɣ tirza ɣef yideggen am yitemma (anda ay llan jemmɛen asaɣur), inurar (anda ay llan jemmɛen-d lɣella akken ad tt-srewten), amkan umi ttinin Tazanet, anda ay llan ttemsegrawen wayt yeɣrem, d Jlahem anda ay llan ttzuṛun-d ssaddat n yeɣrem n Ɛeṛbi, ɣef wakken ay d-yenna umaru amatu n useqqamu n yeɣrem, Cherif Mouhab.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn